DANAS u 13 sati počelo je izricanje presude Tomislavu Horvatinčiću na trećem suđenju za pomorsku nesreću u kojoj je 2011. poginuo talijanski bračni par Salpietro. Horvatinčić je nepravomoćno osuđen na 4 godine i 10 mjeseci zatvora. Nije došao na izricanje presude.

Osim bezuvjetne zatvorske kazne, Horvatinčiću je izrečena i sigurnosna mjera zabrane upravljanja motornim vozilima na pet godina, a postane li presuda pravomoćna, morat će platiti i 190 tisuća kuna sudskih troškova.

Treću prvostupanjsku presudu Horvatinčiću objavilo je sudsko vijeće kojim na ovom suđenju predsjeda Ivan Jurišić, nakon što je dvije ranije nepravomoćne presude – prvu osuđujuću, a drugu oslobađajuću zbog sinkope, objavila sutkinja Maja Šupe.

"Nije postupao u skladu sa zakonom"

Sudac Jurišić tijekom izricanja presude rekao je kako Horvatinčić nije postupao u skladu sa zakonom. "S uključenim pilotom je glisirao i nije izviđao kut plovidbe. Udario je jedrilicu sa zastavom Italije", rekao je sudac koji je nakon toga počeo opisivati ozljede koje su dobili Talijani uslijed kojih su preminuli.

Dobio je 4 godine i 10 mjeseci zatvora te mu je zabranjeno upravljati svim vrstama motornih vozila. U kaznu će mu se uračunati vrijeme koje je proveo u pritvoru. Motornim vozilima neće smjeti upravljati 5 godina.

Na presudu može podnijeti žalbu u roku od 15 dana.

"Optuženik je kazao da su uvjeti na moru bili izvanredni, počeo je glisirati i razvio brzinu do 25 milja, potom je prebacio na automatsko upravljanje i unatoč tome sjedio za kormilom gledajući ispred sebe, a suputnica mu je sjedila s desne strane. Kazao je da je ugledao jedrilicu dva do tri kilometra s desne strane, ali je na oko 400 metara izgubio svijest te ga je suputnica prodrmala, a on se držao za komande te da se okrenuo i vidio havariju", kazao je Jurišić u obrazloženju presude.

Ustvrdio je kako je sud zaključio da je Horvatinčić počinio kazneno djelo "prema optužnici kako mu je stavljeno na teret".

Horvatinčić nije izgubio svijest

"Sukladno obrani, svjedokinja Anica Đerđa je kazala da je, dok je sjedila na mjestu putnika, vidjela da mu je klonula glava i da je lupao po komandnoj ploči. Taj kratki gubitak svijesti, definiran kao sinkopa, se može dogoditi svakome u svakom trenutku, ali iz medicinskog vještačenja proizlazi da se sinkopa u ovoj pomorskoj nesreći ne može ni utvrditi ni opovrgnuti", nastavio je sudac.

Kazao je da u razgovorima koji su uslijedili nakon nezgode Horvatinčić nije spominjao da je izgubio svijest, već je kazao da su mu otkazale komande plovila navodeći trenutačnu lokaciju, a jednom svjedoku je rekao da je pokušao izbjeći nesreću.

"Iz iskaza Borisa Seljanovskog, istražitelja lučke kapetanije, proizlazi da nije bilo govora o zdravlju Tomislava Horvatinčića. On je dva dana nakon nezgode obavio liječnički pregled, spominjao je terapiju i nikad nije govorio o dijagnozi sinkope, izričito je kazao da nema drugih zdravstvenih tegoba", ustvrdio je sudac.

I skica nesreće, dodao je, ukazuje da nije izgubio svijest neposredno prije sraza plovila. "Iz tih razloga vijeće nije prihvatilo tezu obrane da je optuženik izgubio svijest što znači da je bio ubrojiv, mogao shvatiti svoje postupanje i vladati svojom voljom", rekao je Jurišić.

Tekst se nastavlja ispod oglasa

Olakotne okolnosti - životna dob i narušeno zdravlje

Ustvrdio je i da iz nalaza vještaka za pomorski promet proizlazi da je išao prema Tribunju na autopilotu te da su se plovila približavala jedno drugome u uvjetima dobre preglednosti.

"Plovilo optuženika nije mijenjalo ni smjer niti brzinu i očito je da uopće nije uočio vozilo oštećenika. To što optuženi nije vidio plovilo, spada u njegov propust jer ga je morao vidjeti s obzirom na uvjete", rečeno je u obrazloženju presude uz pojašnjenje da se mora ukloniti brod koji vidi plovilo sa svoje desne strane, a to je bio Horvatinčićev brod koji se morao maknuti, ali se to nije dogodilo.

"Nema dvojbe da je postupao s neizravnom namjerom, nije nadzirao plovidbu, nije motrio situaciju i u punoj brzini od 26 čvorova naletio je na jedrilicu bračnog para koji je zbog ozljeda preminuo na mjestu nesreće", zaključio je sudac.

Kao olakotne okolnosti u presudi je naveo Horvatinčićevu stariju dob i narušeno zdravlje, a kaznu zatvora od četiri godine i deset mjeseci drži primjerenom svim okolnostima.

"S obzirom da je počinio kazneno djelo s namjerom i da je više puta osuđivan zbog prekršaja iz sigurnosti prometa, držimo da je njegovo ponašanje u prometu opasno zbog čega mu je izrečeno oduzimanje dozvole za upravljanjem vozilima", naglasio je Jurišić.

Izjava odvjetnika nakon presude

Horvatinčićev odvjetnik je nakon presude kojom je njegov branjenik proglašen krivim i osuđen na četiri godine i 10 mjeseci zatvora dao izjavu medijima.

Novinari su ga pitali gdje je Tomislav Horvatinčić s obzirom na to da nije bio na izricanju presude.

"U Hrvatskoj je. Nije dužan dolaziti na izricanje presude. Mogli ste primijetiti u kakvom je zdravstvenom stanju bio. Odgađao je operativne zahvate da bi proces išao što brže. Vidite kakav je njegov odnos prema sudu", rekao je Miljević.

"Mi smo zadovoljni presudom. Postigli smo i dokazali ono što smo tvrdili. Što se tiče žalbe, o tome ćemo odlučiti kad dobijemo pisani trag. Kazna je primjerena, rekla bih", rekla je tužiteljica Irena Senečić nakon izricanja presude.